b'\n_START_ARTICLE_\nKanfanar\n_START_SECTION_\nPodnebje\n_START_PARAGRAPH_\nPodnebje v Kanfanarju in okolici je blago sredozemsko s pribli\xc5\xbeno 2300 son\xc4\x8dnimi urami letno. Najvi\xc5\xa1je temperature se v poletnih mesecih povzpnejo tudi do 35 \xc2\xb0C. Povpre\xc4\x8dna februarska temperatura je 10 \xc2\xb0C.\n_START_SECTION_\nZgodovina\n_START_PARAGRAPH_\nPodro\xc4\x8dje dana\xc5\xa1njega Kanfanarja je bilo naseljeno \xc5\xbee v prazgodovini, v dobi starega Rima in v srednjem veku. Dana\xc5\xa1nje ime se prvi\xc4\x8d omenja leta 1096 v listinah oglejskega patriarha. Ve\xc4\x8dji razvoj pa je Kanfanar do\xc5\xbeivel potem, ko so se sem po letu 1630 pri\xc4\x8deli priseljevati pribe\xc5\xbeniki iz bli\xc5\xbenjega Dvigrada, ki so be\xc5\xbeali pred kugo in malarijo. V novo cerkev, ki so jo pribe\xc5\xbeniki zgradili v Kanfanarju, so prinesli relikvije iz stare bazilike v Dvigradu. Leta 1714 so v Kanfanar preselili sede\xc5\xbe kapitlja dvigradske cerkve.\n_START_SECTION_\nGospodarstvo\n_START_PARAGRAPH_\nKanfanar se je gospodarsko okrepil z izgradnjo \xc5\xbeeleznice Diva\xc4\x8da - Pulj z odcepom Kanfanar - Rovinj leta 1876. Po ukinitvi rovinjske proge leta 1966 se je Kanfanar povezal s cestnim prometom, ko so posodobili cesto v Rovinj. Med letoma 2005 in 2006 so zgradili tovarno tobaka, ki se je sem preselila iz Rovinja._NEWLINE_Podro\xc4\x8dje je znano po velikem kamnolomu, ki deluje tu \xc5\xa1e iz \xc4\x8dasa gradnje \xc5\xbeeleznice. Spada v vrsto trdih apnencev in je najbolj znan istrski arhitektonsko-gradbeni kamen.'